《舟泊临清再集何无党宅钱受之赋长干行有风尘名士之叹感而和之》
明代·沈守正

柳条一夜侵朝霜，游子停舟促酒觞。何郎侠骨傲青女，典貂阑入少年场。

谷姬窈窕复容与，眼底眉前皆有语。缓拍吴歌三两声，雁叫寒飙蛩泣雨。

坐中闻之慨以慷，欲问不敢心摧藏。明朝解佩逢交甫，始知羞学画眉长。

更有小范来风前，黄鹄何不遂翻翩。王孙善赏徒善句，贾儿解妒不解怜。

绿珠巳堕翔风老，铜雀姑苏尽荒草。佳人何地不堪悲，古来壮士空怀抱。

我本天地不平人，长干读罢倍伤神。世间万事多如此，何况区区香粉身。

作者简介：（1572—1623）浙江钱塘人，又名迂，字允中，更字无回。万历三十一年举人。官都察院司务。工画，擅诗文。有《诗经说通》、《四书丛说》、《雪堂集》。